Juan Gris

**Chuanas Grisas** (, tikr. *José Victoriano González*, 1887 m. kovo 23 d., Madridas – 1927 m. gegužės 11 d., Bulonė) –  XX a. ispanų tapytojas kubistas.

## Biografija

Chuanas Grisas (piln. *José Victoriano Carmelo Carlos González-Pére*) gimė 1887 m. kovo 23 d. Madride. Ch. Grisas buvo tryliktas iš keturiolikos pasiturinčios popieriaus pramonininko šeimos vaikų. 1902−1904 m. jis mokėsi braižybos Madrido dailės ir amatų mokykloje, publikavo savo piešinius vietos spaudoje. 1904−1905 m. Ch. Grisas mokėsi tapybos pas akademinį dailininką José Maria Carbonero. 1906 m. persikėlė į Paryžių, kur gyveno iki gyvenimo pabaigos. Jo draugais Paryžiuje tapo tapytojai Žoržas Brakas, Pablas Pikasas, Fernanas Ležė ir literatai Gijomas Apolineras, Maksas Žakobas, Maurice Raynal. Ch. Grisas piešė humoristines iliustracijas Paryžiaus žurnalams. Nuo 1910 m. atsidėjo tapybai ir apie 1912 m. išvystė nuosavą kubistinę tapybos stilistiką.

Pirmą kartą Ch. Griso kūriniai eksponuoti 1912 m. Nepriklausomųjų parodoje Paryžiuje, po to tais pat metais eksponuoti Barselonoje, Berlyne, Ruane. Jis pasirašė sutartį su vokiečių kolekcionuotoju ir meno kūrinių dileriu Daniel-Henry Kahnweiler dėl savo darbų pardavimo, 1914 m. jo draugu tapo Anri Matisas ir po to − Žakas Lipšicas, Žanas Metsenžė. Po D. H. Kahnweiler pasitraukimo iš Paryžiaus dėl Pirmojo pasaulinio karo, 1916 m. Ch. Grisas pasirašė sutartį su kitu meno kūrinių dileriu Léonce Rosenberg. Pirmoji Ch. Griso personalinė paroda įvyko 1919 m. L. Rosenbergo galerijoje *L'Effort Moderne* Paryžiuje. Kitais metais grįžęs D. H. Kahnweiler perėmė Ch. Griso kūrinių supirkimą.

1922 m. Ch. Grisas kūrė baleto scenos dekoracijas ir kostiumus S. Diagilevo trupės pasirodymams, tarp 1924 ir 1925 m. paskelbė savo dailės teorijas. 1924 m. išdėstė Sorbonoje lekciją „Tapybos galimybės“. Kapitalinės Ch. Griso kūrinių parodos įvyko 1923 m. Simono galerijoje Paryžiuje, Flechtheim galerijoje Berlyne ir 1925 m. − Flechtheim galerijoje Diuseldorfe. Dailininko sveikata suprastėjo, jis lankėsi pietų Prancūzijoje bandydamas ją pataisyti. Chuanas Grisas mirė nuo astmos priepuolio 1927 m. gegužės 11 d. Bulonėje, ten ir palaidotas. Didžąją jo kūrybinio palikimo dalį sudaro „sintetinio kubizmo“ natiurmortai. 2010 m. jo paveikslas „Smuikas ir gitara“ viešo aukciono metu buvo parduotas už 28,64 mln. JAV dolerių.

## Darbų galerija

Vaizdas:Juan Gris - Portrait of Pablo Picasso - Google Art Project.jpg| „Pablo Pikaso portretas“, 1912 m., Čikagos dailės institutas
Vaizdas:Juan Gris - Still Life with a Guitar.jpg| „Natiurmortas su gitara“, 1913 m., Metropoliteno meno muziejus
Vaizdas:Juan Gris - Violon et guitare - Google Art Project.jpg| „Smuikas ir gitara“, 1913 m., Karalienės Sofijos muziejus
Vaizdas:Juan Gris - Broc et verre - Google Art Project.jpg| „Butelis vyno ir taurė“, 1916 m., Karalienės Sofijos muziejus
Vaizdas:Juan Gris - Still Life with Newspaper - Google Art Project.jpg| „Natiurmortas su laikraščiu“, 1916 m., Filipso kolekcija, Niujorkas
Vaizdas:Juan Gris - Pierrot.jpeg| „Pjero“, 1919 m., Dailės muziejus, Vinterturas
Vaizdas:Juan Gris - Le moulin à café - Google Art Project.jpg| „Kavos grūstuvė“, 1920 m., Karalienės Sofijos muziejus
Vaizdas:Juan Gris - La fenêtre ouverte - Google Art Project.jpg| „Atviras langas“, 1921 m., Karalienės Sofijos muziejus

## Kūrinių galerijos
* Ch. Grisas Wikimedia projekte
* Ch. Griso kūriniai Niujorko šiuolaikinio meno muziejaus svetainėje
* Gugenheimo kolekcija 

## Šaltiniai

* guggenheim.org/
* Encyclopaedia Britannica
* spanisharts.com